Nordjyllands Beredskab i Aalborg blev tirsdag eftermiddag kaldt ud til Odd Fellow-palæet på Boulevarden i Aalborg. Stykker af en udsmykning, der var lavet under en balkon på bygningen, havde på grund af fugt slået revner og var styrtet ned på fortovet foran bygningen. Beredskabet spærrede ved deres ankomst til stedet området af, besigtigede skaderne med hjælp fra en stigevogn og tog kontakt til Odd Fellow Palæet, der nu har fået ansvar for at udbedre skaderne og sikre bygningen. - De har taget kontakt til deres entreprenør og så skal de afspærre området mere permanent og sikre at skaderne bliver udbedret, fortæller indsatsleder ned Nordjyllands Beredskab Peter Reinau. Der var ingen der blev ramt da de store stykker styrtede ned på fortovet, og Odd Fellow Logen skal nu sørge for, at det heller ikke sker i mellemtiden inden skaderne bliver udbedret. - Det vil jo være fatalt hvis nogen kommer gående og får sådan et stykke i hovedet, siger indsatslederen. Da beredskabet undersøgte skaderne ved 17-tiden var Boulevarden kortvarigt spærret.
Et område på Boulevarden i Aalborg er spærret af tirsdag eftermiddag efter at dele af en balkon er styrtet ned.